བཞི་པ་ནུབ་ཚུལ་ལ།མཁས་བཞིའི་འགྲེལ་ལས།འགའ་ཞིག་ནི་དུས་ཀྱི་ནུབ་ལ།འགའ་ཞིག་ནི་ལས་ཀྱི་ནུབ།འགའ་ཞིག་ནི་རྐྱེན་གྱིས་ནུབ་བོ།།ཞེས་པ་ལྟར།དང་པོ་དུས་སྙིགས་མ་ལྔ་བདོའི་སྐབས་དེར་བསྟན་པའི་སྙིང་པོ་སངས་རྒྱས་གཡུང་དྲུང་བོན་བསྟན་རིན་པོ་ཆེ་འདི་ཉིད་སའི་སྟེང་ན་བཞུགས་དཀའ་བ་དང་།གཉིས་པ་ལས་ནི།སྒོས་བོད་འབངས་རྣམས་བསོད་ནམས་ཆུང་ཞིང་དུག་ལྔ་རང་ཁར་སྤྱད་པ་དང་།ཡང་སྒོས་རྒྱལ་པོ་བསོད་ནམས་ཟད་ཅིང་ཉོན་མོངས་ཆེ་བའི་སྡིག་བཅུ་ཁ་ཚང་དུ་སྤྱོད་པའི་བསྟན་པའི་སྣོད་དུ་མི་རུང་བའི་ཕྱིར་ཏེ།སེམས་ཅན་མི་གཙོ་ལས་ཉིད་གཙོ།ཞེས་གསུངས་པ་བཞིན་ནོ།།